CELEX: 32020R2178
Language: sk
Date: 2020-12-15 00:00:00
Title: Vykonávacie nariadenie Komisie (EÚ) 2020/2178 z 15. decembra 2020, ktorým sa opravuje vykonávacie nariadenie (EÚ) 2020/1433, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Pouligny-Saint-Pierre“ (CHOP)

22.12.2020   
               
               
                  SK
               
               
                  Úradný vestník Európskej únie
               
               
                  L 433/31
               
            
         VYKONÁVACIE NARIADENIE KOMISIE (EÚ) 2020/2178
         z 15. decembra 2020,
         ktorým sa opravuje vykonávacie nariadenie (EÚ) 2020/1433, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Pouligny-Saint-Pierre“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:
         
                     (1)
                  
                  
                     Komisia prijala 5. októbra 2020 vykonávacie nariadenie (EÚ) 2020/1433 (2), ktorým sa v súlade s článkom 52 ods. 2 nariadenia (EÚ) č. 1151/2012 schvaľuje zmena špecifikácie názvu „Pouligny-Saint-Pierre“ (CHOP). Omylom sa v nariadení (EÚ) 2020/1433 vypustil odkaz na prechodné obdobie podľa článku 15 ods. 4 nariadenia (EÚ) č. 1151/2012, ktoré Francúzsko poskytlo určitým prevádzkovateľom.
                  
               
                     (2)
                  
                  
                     Listom z 20. decembra 2018 francúzske orgány totiž oznámili Komisii, že na základe článku 15 ods. 4 nariadenia (EÚ) č. 1151/2012 poskytli ôsmim hospodárskym subjektom, ktoré sídlia na ich území a spĺňajú podmienky uvedeného článku, prechodné obdobie do 30. júna 2025, v zmysle výnosu z 22. novembra 2018 o zmene špecifikácie chráneného označenia pôvodu „Pouligny-Saint-Pierre“, ktorý bol uverejnený 8. decembra 2018 v Úradnom vestníku Francúzskej republiky.
                  
               
                     (3)
                  
                  
                     Počas vnútroštátneho námietkového konania bolo prijatých osem námietok, pričom všetky sa týkali podmienok výroby mlieka a konkrétnejšie nemožnosti dodržať taký podiel krmiva pochádzajúceho zo zemepisnej oblasti, aký sa uvádza v špecifikácii: „Krmivo vyrobené v zemepisnej oblasti (krmivá + doplnkové krmivá) tvorí minimálne 75 % celkovej ročnej kŕmnej dávky stáda“. Keďže títo prevádzkovatelia navyše v súlade s právnymi predpismi uvádzali syr „Pouligny-Saint-Pierre“ na trh nepretržite najmenej päť rokov pred podaním žiadosti, spĺňajú podmienky stanovené v článku 15 ods. 4 nariadenia (EÚ) č. 1151/2012. Z uvedených dôvodov im teda boli poskytnuté prechodné obdobia, ktoré uplynú 30. júna 2025, a Komisia by ich teraz mala schváliť.
                  
               
                     (4)
                  
                  
                     Ide o tieto hospodárske subjekty: Earl de Vesche (č. SIRET 50317689300017), Ferme des Ages (č. SIRET19360598700026), Gaec de Villiers (č. SIRET 41293309500017), Jean Barrois (č. SIRET 33452601900016), Earl des Grands vents (č. SIRET 52325005800014), Earl du Start Chiebe (č. SIRET 50979878100019), Gaec de la Custière (č. SIRET 31928251300013), Gaec des Chinets (č. SIRET 35328804600017).
                  
               
                     (5)
                  
                  
                     Vykonávacie nariadenie (EÚ) 2020/1433 by sa preto malo zodpovedajúcim spôsobom opraviť,
                  
               PRIJALA TOTO NARIADENIE:
         
            Článok 1
            Vo vykonávacom nariadení (EÚ) 2020/1433 sa dopĺňa tento článok:
            
               
                  „Článok 1a
                  Na ochranu priznanú podľa článku 1 sa vzťahuje prechodné obdobie, ktoré Francúzsko poskytlo na základe článku 15 ods. 4 nariadenia (EÚ) č. 1151/2012 hospodárskym subjektom, ktoré spĺňajú podmienky uvedeného článku, a to na základe výnosu z 22. novembra 2018 o zmene špecifikácie chráneného označenia pôvodu „Pouligny-St-Pierre“ uverejneného 8. decembra 2018 v Úradnom vestníku Francúzskej republiky. “
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2020
            
               
                  Za Komisiu
               
               
                  v mene predsedníčky
               
               Janusz WOJCIECHOWSKI
               
                  člen Komisie
               
            
         
         
            (1)  Ú. v. EÚ L 343, 14.12.2012, s. 1.
         
            (2)  Vykonávacie nariadenie Komisie (EÚ) 2020/1433 z 5. októbra 2020, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Pouligny-Saint-Pierre“ (CHOP), Ú. v EÚ L 331, 12.10.2020, s. 19.